Obecné zastupiteľstvo v Malej Ide na základe § 9 zák. SNR č. 138/1991 Zb. o majetku obcí v znení neskorších predpisov a § 11 ods. 4 písm. a/ zák. SNR č. 369/1990 Zb. o obecnom zriadení v znení neskorších predpisov  v y d á v a  tieto 

ZÁSADY HOSPODÁRENIA S MAJETKOM OBCE MALÁ IDA

Čl.1

Úvodné ustanovenia

1. Obec Malá Ida je samostatný samosprávny územný celok Slovenskej republiky, je právnickou osobou, ktorá za podmienok ustanovených zákonom samostatne hospodári s vlastným majetkom a s vlastnými príjmami. (§ 1 ods. 1 s použitím § 8 zák. SNR č. 369/1990 Zb. o obecnom zriadení v znení neskorších predpisov). 
2. Zásady hospodárenia s majetkom obce Malá Ida (ďalej len „zásady“) určujú základné podmienky hospodárenia a nakladania s majetkom obce Malá Ida (ďalej len „obec“).
3. Účelom zásad je stanoviť zásady pri nadobúdaní majetku do vlastníctva obce a hospodárení s majetkom obce, ktorý je v spoluvlastníctve obce a iného subjektu. Tieto zásady upravujú najmä:

a) obsahové vymedzenie majetku obce,
b) nadobúdanie a prevody vlastníctva obce,
c) postup prenechávania majetku obce do užívania právnickým alebo fyzickým osobám,
d) nakladanie s majetkom obce zvereným do správy,
e) podmienky odňatia majetku zvereného správcovi,
f) hospodárenie a nakladanie s pohľadávkami a majetkovými právami obce, 

g) nakladanie s cennými papiermi,
h) úkony, ktoré podliehajú schváleniu orgánmi obce,
i) práva a povinnosti organizácií, ktoré obec založila alebo zriadila pre správu majetku,
j) spôsoby výkonu práv vyplývajúcich z vlastníctva cenných papierov a majetkových podielov na právnických osobách založených obcou alebo v ktorých má obec postavenie ovládajúcej osoby alebo rozhodujúci vplyv s dôrazom na transparentnosť a efektívnosť nakladania s majetkom.
4. Zásady sa nevzťahujú na finančné prostriedky obce, hospodárenie ktorých sa riadi schváleným rozpočtom obce a rozpočtovými pravidlami.

Čl. 2
Majetok obce
§ 1

Vymedzenie majetku obce

1. Majetkom obce sú veci vo vlastníctve obce a majetkové práva obce a majetkové práva právnických osôb zriadených obcou (§ 8 ods. 1 zákona SNR č. 369/1990 Zb. v platnom znení).
2.     Majetok obce tvoria najmä :

a) hnuteľné a nehnuteľné veci, ktoré nadobudla obec do vlastníctva prechodom z majetku Slovenskej republiky na základe zákona č.  138/1991 Zb. o majetku obcí v platnom znení, 
b) veci, ktoré obec nadobudla v rámci kúpy, darovania, výmeny a obvyklého hospodárenia,

c) majetkové práva vrátane pohľadávok a záväzkov,
d) cenné papiere,

e) obchodné podiely v obchodných spoločnostiach, v ktorých je obec spoločníkom,

f) iné majetkové práva.
3. Majetok môže byť v spoluvlastníctve obce Malá Ida a inej obce alebo inej právnickej osoby, resp. fyzickej osoby.
4. Hnuteľnými vecami vo vlastníctve obce sú aj finančné prostriedky na príslušných účtoch, finančná hotovosť, pohľadávky, cenné papiere, prípadne obligácie.
5. Majetok obce slúži na plnenie úloh obce.
6. Obci môže byť zverený majetok do dočasného užívania, resp. do správy štátom, prípadne inými fyzickými alebo právnickými osobami v súlade s platnou právnou úpravou.
7. S majetkom obce sú oprávnení nakladať a hospodáriť obecné zastupiteľstvo a starosta obce za podmienok ďalej uvedených.
§ 2

Hospodárenie s majetkom obce

1. Všetky orgány obce, rozpočtové a príspevkové organizácie zriadené obcou (ďalej len „správca“), subjekty s majetkovou účasťou obce, užívajúce majetok obce, sú povinné majetok obce zveľaďovať, chrániť a zhodnocovať a vo svojej celkovej hodnote zásadne nezmenšený zachovať. Sú povinní najmä :

a) udržiavať a užívať majetok,
b) chrániť majetok pred poškodením, zničením, stratou alebo zneužitím,
c) používať všetky právne prostriedky na ochranu majetku, vrátane včasného uplatňovania svojich práv alebo oprávnených záujmov pred príslušnými orgánmi,

d) viesť majetok v účtovníctve a v predpísanej evidencii podľa osobitných predpisov,
e) vykonávať inventarizáciu majetku a záväzkov podľa osobitných predpisov a nariadení starostu obce, zákona o účtovníctve v platnom znení a v rámci majetkového spravovania obcou Malá Ida aj podľa interných predpisov.
2. Orgány obce, rozpočtové a príspevkové organizácie zriadené obcou, subjekty s majetkovou účasťou obce, užívajúce majetok obce, sú povinné hospodáriť s majetkom obce v prospech rozvoja obce a jej občanov a ochrany a tvorby životného prostredia.
3. Darovanie nehnuteľného majetku obce je neprípustné, ak osobitný predpis neustanovuje inak.

4. Majetok obce možno použiť najmä na verejné účely, na podnikateľskú činnosť a na výkon samosprávy obce.

5. Majetok obce, ktorý slúži na verejné účely (najmä pre miestne komunikácie a iné verejné priestranstvá), je verejne prístupný a možno ho obvyklým spôsobom používať. Zvláštne užívanie verejného priestranstva povoľuje rozhodnutím starosta obce podľa osobitného nariadenia. Jeho údržba je financovaná z rozpočtu obce.
6. Na údržbu, zveľaďovanie a rozmnoženie majetku obce možno zorganizovať obecnú zbierku, povoliť lotériu alebo inú podobnú hru podľa platných právnych úprav.
7. Všetky právne úkony spojené s nakladaním s majetkom obce Malá Ida musia mať písomnú formu, inak sú neplatné.
8. Fyzická osoba alebo právnická osoba , ktorej sa majetok prenecháva do prenájmu alebo sa prevádza do vlastníctva, musí mať ku dňu podpísania zmluvy uhradené všetky záväzky voči obci.
9. Štatutárnym orgánom v majetkovo-právnych veciach je starosta obce Malá Ida a v rozsahu určenom týmito zásadami riaditeľ obcou zriadenej právnickej osoby (škola).

10. O všetkých zložkách majetku musí byť vedená riadna účtovná evidencia a vykonávaná ich riadna inventarizácia v rozsahu a spôsobom určeným zákonom o účtovníctve.

Čl. 3
Prevody vlastníctva majetku obce

§3
Nadobúdanie majetku do vlastníctva obce
1. Obec Malá Ida môže nadobúdať nehnuteľný alebo hnuteľný majetok v zmysle platných právnych predpisov, a to od právnických alebo fyzických osôb odplatne alebo bezodplatne, a to:

a) zo zákona,

b) zmluvným prevodom,
c) vlastnou činnosťou v rozpočtovom alebo mimorozpočtovom hospodárení,
d) dedením,

e) darom,
f) vlastnou podnikateľskou činnosťou,
g) prevodom z majetku štátu zo zákona podľa osobitných predpisov,
h) rozhodnutím súdu,
i) zorganizovaním obecnej zbierky, povolením lotérie alebo inej hry podľa platných právnych predpisov,
j) inou právnou formou.
2. Do vlastníctva obce prechádzajú z majetku Slovenskej republiky veci v správe:

a) právnických osôb, ku ktorým prechádza zriaďovateľská funkcia na obec podľa osobitných zákonov,

b) zriaďovateľov škôl a školských zariadení bez právnej subjektivity v užívaní týchto škôl alebo zariadení, ku ktorým prechádza zriaďovateľská funkcia na obec podľa osobitného zákona,
c) zriaďovateľov zariadení sociálnych služieb bez právnej subjektivity v užívaní týchto zariadení, ku ktorým prechádza zriaďovateľská funkcia na obec podľa osobitného zákona.
3. Obecné zastupiteľstvo i starosta môžu odmietnuť ponuku daru, vecí hnuteľných a nehnuteľných ako i peňažného daru, ak by pri darovaní vznikli pochybnosti etického či právneho charakteru alebo by prevzatie daru bolo pre obec inak nevýhodné.
§ 4
Prevody vlastníctva majetku obce
1. Obec môže previesť vlastníctvo k nehnuteľnému majetku na iné právnické osoby a fyzické osoby len za odplatu.
2. Darovanie nehnuteľného majetku obce je neprípustné.
3. Obec môže svoj majetok vložiť ako vklad do základného imania obchodnej spoločnosti alebo môže zo svojho majetku založiť právnickú osobu.
4. Spôsob prevodu vlastníctva nehnuteľného majetku obce vždy podlieha schváleniu obecným zastupiteľstvom.
5. Ak sa prevádza spoluvlastnícky podiel k nehnuteľnosti, predkupné právo k nemu majú ostatní spoluvlastníci.
6. Obec v zastúpení starostom môže uskutočňovať odplatné prevody hnuteľného majetku do výšky 3 500 € obstarávacej ceny. Organizácie obce v zastúpení štatutárom môžu uskutočňovať odplatné prevody hnuteľného majetku, ktorý majú v správe do výšky 3 500 € obstarávacej ceny po predchádzajúcom súhlase starostu obce. Na účinnosť zmluvy, ktorou sa prevádza vlastníctvo hnuteľného majetku nad uvedené hodnoty je potrebný súhlas obecného zastupiteľstva.
7. Bezodplatné prevody hnuteľného majetku sa môžu uskutočňovať v rámci hospodárenia organizácií obce do 3 500 € obstarávacej ceny so schválením starostu obce a nad 3 500 € obstarávacej ceny so schválením obecného zastupiteľstva.

8. Prevody vlastníctva majetku obce sa musia vykonať:
a) na základe obchodnej verejnej súťaže,

b) dobrovoľnou dražbou (ďalej len „dražba“) alebo

c) priamym predajom najmenej za cenu vo výške všeobecnej hodnoty majetku stanovenej podľa platných právnych predpisov.
9.  Obec zverejní zámer predať svoj majetok a jeho spôsob na svojej úradnej tabuli, na internetovej stránke obce a v regionálnej tlači. Ak ide o prevod na základe obchodnej verejnej súťaže alebo dražby, musí oznámenie v regionálnej tlači obsahovať aspoň miesto, kde sú zverejnené podmienky obchodnej verejnej súťaže alebo dražby.

10.  Podmienky obchodnej verejnej súťaže obec uverejní minimálne na 15 dní pred uzávierkou na podávanie návrhov do obchodnej verejnej súťaže.

11.  Na prevod majetku obce dražbou sa použijú platné právne predpisy.
12.  Obec zverejní zámer predať svoj majetok priamym predajom najmenej na 15 dní. Zároveň zverejní lehotu na doručenie cenových ponúk záujemcov. Obec nemôže previesť vlastníctvo svojho majetku priamym predajom, ak všeobecná hodnota majetku stanovená podľa platných právnych predpisov presiahne 40 000 eur. Nehnuteľnosť musí byť jednoznačne identifikovaná tak, aby nebola zameniteľná s inou nehnuteľnosťou. Stanovenie všeobecnej hodnoty majetku obce pri priamom predaji nesmie byť v deň schválenia prevodu obecným zastupiteľstvom staršie ako šesť mesiacov.

13. Obec nemôže previesť vlastníctvo svojho majetku priamym predajom na fyzickú osobu, ktorá je v tejto obci

a) starostom obce,

b) poslancom obecného zastupiteľstva,

c) štatutárnym orgánom alebo členom štatutárneho orgánu právnickej osoby zriadenej alebo založenej obcou,

d) prednostom obecného úradu,

e) zamestnancom obce,

f) hlavným kontrolórom obce,

g) blízkou osobou (§ 116 Občianskeho zákonníka) osôb uvedených v písmenách a) až f).

14. Obec nemôže previesť vlastníctvo svojho majetku priamym predajom na právnickú osobu, v ktorej zakladateľom, vlastníkom obchodného podielu, štatutárnym orgánom alebo členom štatutárneho orgánu, členom riadiaceho, výkonného alebo dozorného orgánu je osoba uvedená v odseku 13; to neplatí, ak ide o právnickú osobu, ktorej zakladateľom je obec alebo v ktorej má obec obchodný podiel.

15. Ustanovenia odsekov 8 až 14 sa nepoužijú pri prevode majetku obce, a to

a) nehnuteľného majetku, ktorý je obec povinná previesť podľa osobitného predpisu alebo ktorým sa realizuje právo na prednostný prevod podľa osobitného predpisu,
b) pozemku zastavaného stavbou vo vlastníctve nadobúdateľa vrátane priľahlej plochy, ktorá svojím umiestnením a využitím tvorí neoddeliteľný celok so stavbou,

c) podielu majetku obce, ktorým sa realizuje zákonné predkupné právo,

d) hnuteľnej veci, ktorej zostatková cena je nižšia ako 3 500 eur,

e) pri prevodoch majetku obce z dôvodu hodného osobitného zreteľa, o ktorých obecné zastupiteľstvo rozhodne trojpätinovou väčšinou všetkých poslancov, pričom osobitný zreteľ musí byť zdôvodnený; zámer previesť majetok týmto spôsobom je obec povinná zverejniť najmenej 15 dní pred schvaľovaním prevodu obecným zastupiteľstvom na svojej úradnej tabuli a na svojej internetovej stránke, pričom tento zámer musí byť zverejnený počas celej tejto doby.

16. Ustanovenia odsekov 8 až 10 a 12 až 14 sa primerane použijú aj pri prenechávaní majetku obce do nájmu, a to najmenej za také nájomné, za aké sa v tom čase a na tom mieste obvykle prenechávajú do nájmu na dohodnutý účel veci toho istého druhu alebo porovnateľné veci okrem
a) hnuteľnej veci vo vlastníctve obce, ktorej zostatková cena je nižšia ako 3 500 eur,

b) nájmu majetku obce, ktorého trvanie s tým istým nájomcom neprekročí desať dní v kalendárnom mesiaci,

c) pri nájmoch majetku obce z dôvodu hodného osobitného zreteľa, o ktorých obecné zastupiteľstvo rozhodne trojpätinovou väčšinou všetkých poslancov, pričom osobitný zreteľ musí byť zdôvodnený; zámer prenajať majetok týmto spôsobom je obec povinná zverejniť najmenej 15 dní pred schvaľovaním nájmu obecným zastupiteľstvom na svojej úradnej tabuli a na svojej internetovej stránke, pričom tento zámer musí byť zverejnený počas celej tejto doby.
17. Pri nakladaní s cennými papiermi a majetkovými podielmi na právnických osobách, dôsledkom ktorého je zmena vlastníctva, musí obec postupovať podľa odsekov 8 až 14, ak tento postup nevylučuje osobitný predpis.
Čl. 4
Kompetencie pri nakladaní s majetkom obce

§ 5

Pri hospodárení s majetkom obce majú rozhodovaciu právomoc:

a) obecné zastupiteľstvo

b) starosta obce
§ 6

Obecné zastupiteľstvo schvaľuje najmä:

a) spôsob prevodu vlastníctva nehnuteľného majetku obce (okrem nehnuteľného majetku, ktorý je obec povinná previesť podľa osobitného predpisu) a zriadenie vecného bremena,

b) podmienky obchodnej verejnej súťaže, ak sa má prevod vlastníctva nehnuteľného majetku obce realizovať na základe obchodnej verejnej súťaže,

c) prevody vlastníctva nehnuteľného majetku obce, ak sa realizujú priamym predajom,
d) prenájom nehnuteľného majetku na dobu určitú nad 1 rok,
e) podnájom nehnuteľného majetku prenajatého na dobu neurčitú,
f) zmluvné prevody hnuteľného majetku nad hodnotu 3 500 €,
g) vstup obce do obchodných spoločností,
h) výšku peňažného alebo nepeňažného vkladu do majetku zakladaných alebo existujúcich obchodných spoločností a zvýšenie resp. zníženie základného imania obce v obchodnej spoločnosti,
i) prevod obchodného podielu obce,
j) zánik účasti obce v obchodnej spoločnosti,
k) prevod akcií,
l) schválenie dohody o majetkovoprávnom vysporiadaní medzi obcami,

m) prijatie úveru alebo pôžičky,
n) založenie majetku obce ako záruky úveru (pôžičky) poskytovaného obci,
o) prevzatie dlhu,
p) poskytnutie úveru alebo pôžičky,
q) odpísanie nevymožiteľnej pohľadávky (okrem daňových pohľadávok, ktorých odpustenie je upravené v osobitnom zákone č. 511/1992 Zb. o správe daní a poplatkov v platnom znení),
r) združenie finančných prostriedkov nad 3 319 € a účasť v združeniach,
s) vydávanie cenných papierov a nakladanie s cennými papiermi,
t) upustenie od vymáhania pohľadávky,
u) vzájomné započítanie pohľadávok a záväzkov medzi obcou a inými obcami,

v) spôsob naloženia s neupotrebiteľným majetkom obce, ktorého obstarávacia cena bola vyššia ako 3 500 €,

w) odňatie spravovaného nehnuteľného majetku (v takom prípade má subjekt nárok na náhradu nákladov vynaložených na zhodnotenie odobratého majetku),
z) odňatie spravovaného hnuteľného majetku, pokiaľ jeho nadobúdacia hodnota presahuje 3 500 € (v takom prípade má subjekt nárok na náhradu nákladov vynaložených na zhodnotenie odobratého majetku),
za) dohodu o splátkach, ak je lehota splatnosti dlhšia ako 2 roky,
zb) koncesné zmluvy na uskutočnenie stavebných prác alebo koncesné zmluvy na poskytnutie služby uzatvorené podľa zákona č. 25/2006 Z.z. o verejnom obstarávaní a o zmene a doplnení niektorých zákonov v znení neskorších predpisov, a to trojpätinovou väčšinou všetkých poslancov.
§ 7

Starosta obce rozhoduje najmä o:

a) prenájme nehnuteľného majetku na dobu určitú do 1 roka a informuje o tom obecné zastupiteľstvo, pričom o ďalšom predĺžení nájmu rozhoduje obecné zastupiteľstvo,
b) podnájme nehnuteľného majetku prenajatého na dobu určitú, okrem majetku zvereného do správy, pričom o ďalšom predĺžení nájmu rozhoduje obecné zastupiteľstvo,
c) prenájme hnuteľného majetku, okrem majetku zvereného do správy,
d) zmluvné prevody hnuteľného majetku v hodnote do 3 500 €,
e) vypožičaní hnuteľného majetku,
f) združení finančných prostriedkov pod 3 319 €,
g) spôsobe naloženia s neupotrebiteľným majetkom obce, ktorého obstarávacia cena bola nižšia ako 3 500 €,

h) odňatie spravovaného hnuteľného majetku, pokiaľ jeho nadobúdacia hodnota nepresahuje 3 500 € (v takom prípade má subjekt nárok na náhradu nákladov vynaložených na zhodnotenie odobratého majetku).

§ 8

1. Do vlastníctva obcí prechádzajú s majetkom Slovenskej republiky podľa zákona č. 138/1991 Zb. o majetku obcí v platnom znení aj súvisiace majetkové práva a do hodnoty nadobúdaného majetku a majetkových práv aj súvisiace záväzky.
2. Na obec neprechádzajú

a) záväzky na úhradu za dodávky tovarov, prác a iných výkonov prevzaté správcom majetku štátu, súvisiace s majetkom, ktorý prechádza do vlastníctva obce, ktoré sú po lehote splatnosti alebo neboli uhradené ku dňu prechodu majetku Slovenskej republiky na obec podľa zákona č. 138/1991 Zb. o majetku obcí v platnom znení,

b) záväzky na úhradu peňažných plnení podľa osobitných zákonov, ktoré bol povinný uhradiť správca majetku štátu podľa osobitných zákonov do dňa prechodu majetku Slovenskej republiky na obec podľa zákona č. 138/1991 Zb. o majetku obcí v platnom znení.
Čl. 5

Nakladanie s koncesným majetkom obce

§ 9

1. Koncesný majetok je majetok obce, ktorý užíva koncesionár v rozsahu, za podmienok a v lehote dohodnutej v koncesnej zmluve na uskutočnenie stavebných prác alebo v koncesnej zmluve na poskytnutie služby uzatvorenej podľa zákona č. 25/2006 Z.z. o verejnom obstarávaní a o zmene a doplnení niektorých zákonov v znení neskorších predpisov.

2. Obec nesmie koncesný majetok previesť do vlastníctva iných osôb.
3. Obsahom užívania koncesného majetku podľa odseku 1 môže byť
a) vstup na nehnuteľný majetok obce,

b) zriadenie stavby na pozemku vo vlastníctve obce, ak podľa koncesnej zmluvy sa vlastníkom stavby stane obec najneskôr v lehote podľa koncesnej zmluvy,

c) prekládka a odstránenie stavby vo vlastníctve obce,

d) rekonštrukcia, prevádzka, údržba a oprava majetku obce,

e) poskytovanie služieb alebo iné komerčné využitie,

f) prenechanie majetku obce do nájmu, výpožičky alebo zriadenie zmluvného vecného bremena na majetok obce v prospech tretej osoby,

g) nakladanie s majetkom obce, ktorý pre svoje úplné opotrebenie alebo poškodenie, zrejmú zastaranosť alebo nehospodárnosť v prevádzke, alebo z iných závažných dôvodov už nemôže slúžiť svojmu účelu alebo určeniu,

h) nakladanie s materiálom vyťaženým na pozemkoch vo vlastníctve obce za podmienok ustanovených v osobitných právnych predpisoch.

4. Koncesionár pri užívaní koncesného majetku koná vo vlastnom mene a nemá postavenie správcu majetku obce podľa čl. 5 zásad. Koncesionár je povinný koncesný majetok udržiavať v riadnom stave, dodržiavať účel, na ktorý je určený, zabezpečovať jeho údržbu a prevádzku a uhrádzať náklady s tým spojené, zabezpečovať jeho ochranu, informovať obec o koncesnom majetku v rozsahu povinností dohodnutých v koncesnej zmluve a plniť ďalšie povinnosti dohodnuté v koncesnej zmluve.


5. Koncesionár nesmie koncesný majetok použiť na zabezpečenie svojich záväzkov alebo záväzkov tretej osoby, ani previesť do vlastníctva iných osôb, ak zákon č. 138/1991 Zb. o majetku obcí v znení neskorších predpisov neustanovuje inak.
6. Ak je to dohodnuté v koncesnej zmluve, koncesionár môže prenechať koncesný majetok do nájmu, výpožičky alebo zriadiť zmluvné vecné bremeno v prospech tretej osoby. Nájomnú zmluvu, zmluvu o výpožičke alebo zmluvu o zriadení vecného bremena môže koncesionár uzatvoriť s treťou osobou najviac na obdobie koncesnej lehoty určenej v koncesnej zmluve. Pri prenechaní koncesného majetku do nájmu sa ustanovenie čl. 3 § 4 bod 16. zásad nepoužije. Nájomné a odplata za zriadenie vecného bremena sa určí dohodou medzi koncesionárom a treťou osobou. 

7. Ak je to dohodnuté v koncesnej zmluve, koncesionár je po predchádzajúcom písomnom súhlase obce oprávnený koncesný majetok, ktorý pre úplné opotrebenie alebo poškodenie, zrejmú zastaranosť alebo nehospodárnosť v prevádzke alebo z iných závažných dôvodov nemôže slúžiť svojmu účelu alebo určeniu, predať osobe, ktorá sa zaoberá výkupom druhotných surovín alebo zabezpečiť likvidáciu podľa platných právnych predpisov.

8. Ak je to dohodnuté v koncesnej zmluve, obec môže s koncesionárom uzatvoriť dohodu o splátkach alebo dohodu o odklade platenia pohľadávky obce, ktorá vznikla z koncesnej zmluvy. Dohodu o odklade platenia možno uzatvoriť najviac na obdobie jedného roka od splatnosti pohľadávky obce. Úroky z omeškania sa za obdobie trvania dohody o splátkach alebo dohody o odklade platenia neuplatňujú a nevymáhajú. Ak koncesionár nezaplatí niektorú splátku riadne a včas alebo ak nezaplatí celý dlh v dohodnutej lehote, obec uplatní voči koncesionárovi pohľadávku obce vrátane úrokov z omeškania za celé obdobie trvania dohody o splátkach alebo dohody o odklade platenia

§ 10
Spoločný podnik

1. Spoločný podnik je právnická osoba, ktorú na účel realizácie koncesie založila obec spoločne s koncesionárom. Spoločný podnik je aj právnická osoba, ktorú založil koncesionár, do ktorej základného imania bol na základe koncesnej zmluvy vložený majetok obce.

2. Obec môže vložiť majetok obce ako vklad pri založení spoločného podniku alebo ako vklad do základného imania spoločného podniku, ak je to dohodnuté v koncesnej zmluve.
3. Prioritný majetok je nehnuteľný majetok obce, ktorý obec vložila do spoločného podniku. Prioritný majetok nemožno použiť na zabezpečenie záväzkov spoločného podniku, koncesionára alebo tretej osoby ani previesť do vlastníctva iných osôb. Prioritný majetok nepodlieha výkonu rozhodnutia, exekúcii, nie je súčasťou konkurznej podstaty a ani predmetom likvidácie. Označenie prioritného majetku v katastri nehnuteľností sa vykoná poznámkou na návrh obce. Ak je to dohodnuté v koncesnej zmluve, prioritný majetok možno dať do nájmu, výpožičky alebo na prioritný majetok zriadiť zmluvné vecné bremeno, najviac na obdobie koncesnej lehoty určenej v koncesnej zmluve alebo do dňa zrušenia spoločného podniku bez právneho nástupcu. Prioritný majetok nestráca svoj charakter ani prechodom na právneho nástupcu. Po zániku vecného bremena zapísaného v katastri nehnuteľností je obec povinná dať návrh na výmaz vecného bremena.


4. Spoločný podnik je povinný zachovať účelové určenie prioritného majetku, ktorý nadobudol do vlastníctva; táto povinnosť sa vzťahuje aj na právneho nástupcu.


5. Obec vedie o prioritnom majetku osobitnú evidenciu, ktorá obsahuje zoznam vecí s uvedením identifikačných údajov a odkaz na účtovný zápis v účtovníctve spoločného podniku; spoločný podnik je povinný poskytnúť tieto údaje obci.


6. Oprávnenie konať za spoločný podnik vo veciach prevádzky a údržby prioritného majetku prechádza na obec vyhlásením konkurzu na spoločný podnik; obec pri tom koná v mene spoločného podniku a na vlastný účet. Ak bol na spoločný podnik vyhlásený konkurz, prioritný majetok prechádza do vlastníctva obce právoplatnosťou uznesenia súdu o vyhlásení konkurzu alebo právoplatnosťou rozhodnutia, ktorým odvolací súd potvrdil rozhodnutie súdu prvého stupňa o vyhlásení konkurzu za náhradu určenú v koncesnej zmluve, najviac za cenu stanovenú znaleckým posudkom. Zápisnica o odovzdaní a prevzatí prioritného majetku je prílohou návrhu na záznam vlastníckeho práva obce do katastra nehnuteľností. Odmenu znalca za vypracovanie znaleckého posudku, ktorým sa oceňuje prioritný majetok, uhrádza obec.


7. Dňom zrušenia spoločného podniku likvidáciou prioritný majetok prechádza do vlastníctva obce za náhradu určenú v koncesnej zmluve, najviac za cenu stanovenú znaleckým posudkom. Likvidátor je povinný odovzdať a obec prevziať tento majetok; o odovzdaní a prevzatí sa spíše zápisnica. Zápisnica o odovzdaní a prevzatí prioritného majetku je prílohou návrhu na záznam vlastníckeho práva obce do katastra nehnuteľností. Odmenu znalca za vypracovanie znaleckého posudku, ktorým sa oceňuje prioritný majetok, uhrádza obec.
Čl. 6
Správa majetku obce
§ 11
Zverenie majetku obce do správy
1. Správa majetku obce je súhrn oprávnení a povinností správcu k tej časti majetku obce, ktorú mu obec zverila do správy alebo ktorú správca nadobudol vlastnou činnosťou.

2. Obec môže zveriť svoj majetok do správy organizáciám, ktoré zriadila podľa osobitného predpisu.
3. O odovzdaní nehnuteľného majetku do správy obcou zriadených právnických osôb rozhodne obecné zastupiteľstvo.

4. O odovzdaní hnuteľného majetku do správy obcou zriadených právnických osôb, pokiaľ jeho obstarávacia hodnota je v jednotlivých prípadoch do 3 500 € rozhodne starosta a pokiaľ jeho obstarávacia hodnota je v jednotlivých prípadoch nad 3 500 € rozhodne obecné zastupiteľstvo.

5. Správca je oprávnený a povinný majetok obce držať, užívať na plnenie úloh v rámci predmetu činnosti alebo v súvislosti s ním, brať z neho úžitky a nakladať s ním v súlade so zákonom č. 138/1991 Zb. o majetku obcí v platnom znení a so zásadami hospodárenia s majetkom obce.
6. Správca nemôže nadobudnúť majetok do svojho vlastníctva. Majetok, ktorý správca nadobúda je vlastníctvom obce.

7. Správca vykonáva právne úkony pri správe majetku obce v mene obce. Správca koná v mene obce pred súdmi a inými orgánmi vo veciach, ktoré sa týkajú majetku obce, ktorý spravuje.

8. Správa majetku obce vzniká:

a) zverením majetku obce do správy správcu,

b) prevodom správy majetku obce,

c) nadobudnutím majetku do vlastníctva obce vlastnou činnosťou správcu.

9. Majetok obce zverený do správy určí obec pri zriadení správcu v zriaďovacej listine. Obec môže za podmienok určených v týchto zásadách správcovi zveriť do správy ďalší majetok obce alebo odňať správu majetku obce.

10. Prevod správy majetku obce medzi správcami sa uskutočňuje zmluvou o prevode správy. Zmluva o prevode správy musí mať písomnú formu a musí obsahovať okrem náležitostí ustanovených právnymi predpismi aj určenie predmetu prevodu, účel jeho využitia, deň prevodu a dohodnutú cenu, ak je prevod odplatný. Na platnosť zmluvy o prevode správy sa vyžaduje súhlas obecného zastupiteľstva.
11. Správcovia si môžu zmluvou o zámene správy vzájomne vymeniť majetok obce vo svojej správe. Zmluva o zámene správy musí mať písomnú formu a musí obsahovať okrem náležitostí ustanovených právnymi predpismi aj určenie predmetu zámeny, účel jeho využitia a deň zámeny. Na platnosť zmluvy o zámene správy sa vyžaduje súhlas obecného zastupiteľstva.
12. Obec na základe predchádzajúceho rozhodnutia obecného zastupiteľstva zveruje svoj majetok správcom spravidla bezodplatne.

13. O zverení majetku do správy sa spisuje Protokol o zverení majetku do správy, ktorý obsahuje najmä:
a) určenie správcu,
b) určenie zvereného majetku,
c) určenie dňa prevodu,
d) hodnotu zvereného majetku doloženú inventúrnym zoznamom,
e) práva a záväzky súvisiace so zvereným majetkom,
f) účel využitia zvereného majetku.

14. Správca nemôže uzatvárať zmluvu o nájme vecí s právom kúpy prenajatej veci.
§ 12
Odňatie majetku správcovi
1. Obec je oprávnená odňať majetok zverený do správy ak správca :

a) koná v rozpore s týmito zásadami,
b) v prípadoch likvidácie správcu,
c) v ostatných prípadoch, ak to vyžaduje závažný záujem obce.
2. Do 30-tich dní od vydania uznesenia obecného zastupiteľstva o odňatí majetku zo správy, je správca povinný vyhotoviť písomný Protokol o odovzdaní majetku zo správy, ktorý obsahuje najmä
a) určenie správcu,
b) určenie odovzdávaného majetku,
c) určenie dňa odovzdania,
d) hodnotu odovzdávaného majetku doloženú inventúrnym zoznamom,
e) práva a záväzky súvisiace s odovzdávaným majetkom.
3. Pri likvidácii subjektu, ktorému bol majetok zverený do správy je tento povinný majetok obci vrátiť v nezmenenom stave s prihliadnutím na obvyklé opotrebenie. Majetok je povinný vrátiť i subjekt, ktorému sa mení charakter jeho činnosti a majetok sa stane nadbytočným.

Čl. 7
Prenechávanie majetku obce do užívania
§ 13
1. Obec môže prenechať do užívania právnickej alebo fyzickej osobe majetok obce, ktorý dočasne nepotrebuje na plnenie svojich úloh, na základe nájomnej zmluvy alebo zmluvy o výpožičke, a to zásadne odplatne.
2. Pri prenechaní majetku obce do užívania sa vypisuje ponukové konanie. Ponuka musí byť zverejnená v obecnom rozhlase, na internetovej stránke a na úradnej tabuli obce najmenej 30 dní.
3. Zmluva o nájme alebo zmluva o výpožičke musí mať písomnú formu a musí obsahovať presnú špecifikáciu majetku, spôsob užívania, dobu užívania, výšku odplaty za užívanie, podmienky užívania majetku a podmienky odstúpenia od zmluvy. Fyzické odovzdanie predmetu nájmu sa vykoná protokolárnou formou za účasti zmluvných strán, resp. ich zodpovedných zástupcov.
4. Zmena záväzkového vzťahu spočívajúca v postúpení práv a povinností nájomcu na fyzickú alebo právnickú osobu nie je bez súhlasu obecného zastupiteľstva prípustná.
5. Dispozičné právo, t.j. rozhodovanie o pridelení nebytových priestorov a stanovenie podmienok ich prenájmu prináleží obecnému zastupiteľstvu na návrh komisií.

Čl. 8
Pohľadávky a iné majetkové práva obce
§ 14
1. Majetok obce tvoria aj tieto majetkové práva a záväzky:

a) dohody o majetkovoprávnom vysporiadaní medzi obcami,

b) prijatie úveru alebo pôžičky, 

c) prevzatie dlhu,

d) poskytnutie úveru alebo pôžičky,

e) odpísanie nevymožiteľnej pohľadávky (okrem daňových pohľadávok, ktorých odpustenie je upravené v osobitnom zákone č. 511/1992 Zb. o správe daní a poplatkov v platnom znení),
f) založenie majetku obce ako záruky úveru (pôžičky) poskytovaného obci,

g) zriadenie vecného bremena na nehnuteľnostiach obce.
2. Pri nakladaní s majetkovými právami obce je povinnosťou starať sa o to, aby všetky povinnosti dlžníka boli riadne a včas splnené, prípadne aby pohľadávka sa včas uplatnila na príslušných orgánoch.
3. Ak je dlžník v omeškaní s platením dlhu je obec a obcou zriadené právnické osoby povinné vymáhať úroky, prípadne zmluvnú pokutu za omeškanie.

4. Zo závažných dôvodov, najmä sociálnych (príjmy na hranici životného minima, živelná pohroma a pod.) môže obec v zastúpení starostom dlh dlžníka celkom alebo čiastočne odpustiť, najviac do výšky 34 €. Na odpustenie dlhu presahujúceho 34 € je potrebné schválenie obecným zastupiteľstvom.

5. Obec je oprávnená upustiť od trvalého vymáhania pohľadávky, ak:

a) nemožno preukázať, že pohľadávka trvá alebo nemožno preukázať jej výšku a nie je predpoklad, aby túto výšku určil súd, alebo iný príslušný orgán,

b) dlžník zomrel a pohľadávka nemohla byť uspokojená ani vymáhaním od dedičov dlžníka,

c) podľa oznámenia príslušného orgánu (súd, polícia a pod.) je pobyt dlžníka neznámy,

d) sa pohľadávka premlčala a v rámci súdneho konania súd prihliadol na námietku premlčania,

e) je zo všetkých okolností zrejmé, že by náklady na vymáhanie pohľadávky presiahli jej výťažok, alebo vymáhanie nie je hospodárne,

f) zo závažných sociálnych dôvodov,

g) v prípade zrušenia konkurzu, zamietnutia návrhu na konkurz pre nedostatok majetku, alebo v prípade zastavenia exekúcie pre nedostatok majetku dlžníka, pri zániku povinného bez právneho nástupcu,
h) v iných odôvodnených prípadoch.
6. Starosta obce môže povoliť dlžníkovi primerané splátky, alebo povoliť odklad zaplatenia dlhu dlžníkom písomne uznaného dlhu. Splátky je možné dohodnúť pod podmienkou, že v prípade neuhradenia niektorej splátky, stane sa splatná celá dlžná suma.
7. Nakladanie s pohľadávkami musí mať písomnú formu.

8. Na nakladanie s pohľadávkami, ktoré sú daňovými nedoplatkami sa vzťahuje zákon č. 511/1992 Zb. o správe daní a poplatkov v platnom znení.

§ 15
Združovanie finančných prostriedkov
Obec môže združiť finančné prostriedky s inými právnickými osobami alebo fyzickými osobami za účelom výstavby verejnoprospešných stavieb s tým, že vynaložené finančné prostriedky zo strany obce budú predstavovať spoluvlastnícky podiel obce. 

§ 16
Nakladanie s cennými papiermi 
1. Obec môže v zmysle zákona č. 566/2001 Z.z. o cenných papieroch v platnom znení vydávať cenné papiere a nakladať s nimi so súhlasom obecného zastupiteľstva.
Čl. 9
Evidencia, inventarizácia a likvidácia majetku. Nakladanie s prebytočným a neupotrebiteľným majetkom
§ 17
Evidencia majetku obce
1. Majetok sa eviduje v zmysle zák. č. 431/2002 Z.z. o účtovníctve.
2. Za evidenciu majetku je zodpovedný štatutárny orgán každej organizácie spravujúcej majetok obce. Evidencia majetku je vedená v inventárnych knihách alebo počítačovou technikou s využitím vhodného programu.
3. Evidencia majetku sa člení na:

a) dlhodobý hmotný majetok (DHM), ktorý sa eviduje na evidenčných kartách obsahujúcich najmä názov, vstupnú cenu, zostatkovú cenu, zhodnotenie majetku, oprávky a odpisy. Do DHM sa zaraďujú veci, ktorých doba upotrebiteľnosti je dlhšia ako jeden kalendárny rok a obstarávacia cena je vyššia ako 1 700 €.

b) dlhodobý nehmotný majetok (DNM), ktorý sa eviduje na evidenčných kartách obsahujúcich najmä názov, vstupnú cenu, zostatkovú cenu, zhodnotenie majetku, oprávky a odpisy. Do DNM sa zaraďujú nehmotné veci, ktorých obstarávacia cena je vyššia ako 2 400 €. Do DNM sa pozemky zaraďujú bez ohľadu na obstarávaciu cenu.

c) DDHM, ktorý sa eviduje formou inventúrnej knihy. Obstarávacia cena DDHM je od 166 € do 1700 €. O tomto majetku sa účtuje na podsúvahových účtoch.

d) majetok do 165 € - operatívno-technická evidencia (OTE) – eviduje sa formou inventúrnej knihy.
e) materiál, ktorý sa nespotrebuje v priebehu 1 mesiaca odo dňa nákupu sa vedie na skladových kartách ako zásoby.

f) majetok, ktorý sa nachádza v jednotlivých miestnostiach je vedený na miestnom inventárnom zozname. Miestny inventárny zoznam je zavesený v každej miestnosti na viditeľnom mieste.

§ 18
Inventarizácia a likvidácia majetku obce
1. Inventarizácia majetku sa vykonáva na základe zák. č. 431/2002 Z.z. o účtovníctve.

2. Inventarizáciu majetku, záväzkov a rozdielu majetku vykonáva obec. Inventarizácia sa overuje ku dňu riadnej alebo mimoriadnej účtovnej závierky, či skutočný stav majetku, záväzkov a rozdielu majetku a záväzkov zodpovedá účtovnému stavu.

3. Na vykonanie inventarizácie starosta obce vo svojom písomnom príkaze vymenuje inventarizačnú komisiu.

4. Starosta obce vymenúva aj členov komisie pre nakladanie s prebytočným a neupotrebiteľným majetkom obce a likvidačnú komisiu.
5. Skutočné stavy hospodárskych prostriedkov sa zisťujú fyzickou inventúrou. V prípadoch, kde nie je možné zisťovať stavy fyzickou inventúrou, vykoná sa dokladová inventúra. Zistené skutočné stavy sa zachytia v inventúrnych súpisoch, ktoré sa vyhotovujú v súlade so zákonom o účtovníctve v platnom znení.

6. Po ukončení inventúry inventarizačná komisia vyhotoví inventarizačný zápis, v ktorom uvedie okrem iného predovšetkým súhrn inventarizačných rozdielov, návrh opatrení na riešenie, zoznam neupotrebiteľného a prebytočného majetku účtovnej jednotky s návrhom na vyradenie.

7. Inventarizačné rozdiely sa zaúčtujú do účtovného obdobia, za ktoré sa inventarizáciou overuje stav majetku, záväzkov a rozdielu majetku a záväzkov.

8. Hmotný investičný majetok sa do účtovnej evidencie zaraďuje na základe protokolu o zaradení, ktorý obsahuje základné údaje o investičnom majetku (dátum a spôsob nadobudnutia, hodnotu a z akých prostriedkov je nadobudnutý).

9. Vyradenie majetku z evidencie sa môže uskutočniť na základe pokynov o nakladaní s prebytočným a neupotrebiteľným majetkom obce, ktoré sú uvedené v § 17 týchto zásad.
§ 19
Nakladanie s prebytočným a neupotrebiteľným majetkom obce

1. Prebytočný je majetok obce, ktorý obec alebo jej organizácia trvale nepotrebuje na plnenie svojich úloh.

2. Neupotrebiteľný je majetok obce, ktorý obec alebo jej organizácia pre jeho úplné opotrebovanie, poškodenie, zastaranosť, alebo nehospodárnosť v prevádzke nemôže slúžiť svojmu účelu. Za neupotrebiteľné sa považujú aj budovy a stavby, ktoré treba odstrániť v dôsledku bezpečnosti, plánovanej výstavby alebo rozšírenia objektu.

3. Ak sa takýto majetok nepodarilo odpredať alebo inak ekonomicky alebo spoločensky prospešne využiť. Uskutoční sa jeho fyzická likvidácia. O priebehu a spôsobe likvidácie spíše záznam likvidačná komisia, ktorú vymenúva starosta obce.

4. O prebytočnosti alebo neupotrebiteľnosti majetku rozhoduje starosta obce na základe vyjadrenia finančnej komisie ako poradného orgánu.
5. Neupotrebiteľný majetok, pri ktorom je zrejmé, že ho nemožno využiť napr. na náhradné dielce, alebo predať iným osobám, sa zlikviduje.

6. K rozhodnutiu o prebytočnosti a neupotrebiteľnosti majetku sa musí doložiť doklad o tom, ako sa s týmto majetkom naložilo.

Čl. 10
Záverečné ustanovenia
1. Zmeny a doplnky Zásad podliehajú schváleniu obecným zastupiteľstvom.
2. Tieto zásady boli schválené uznesením Obecného zastupiteľstva v Malej Ide č.10/2011 zo dňa 17.03.2011, nadobúdajú účinnosť dňom ich schválenia a sú prístupné na Obecnom úrade v Malej Ide.

V Malej Ide, dňa 18.3.2011
 Ján Buranovský

